IZVJEŠĆE KOMISIJE EUROPSKOM PARLAMENTU, VIJEĆU, EUROPSKOM GOSPODARSKOM I SOCIJALNOM ODBORU I ODBORU REGIJA Druga privremena procjena zajedničkih poduzeća za zajedničke tehnološke inicijative „CLEAN SKY”, GORIVE ĆELIJE I VODIK i INICIJATIVA ZA INOVATIVNE LIJEKOVE /* COM/2014/0252 final */





Sadržaj 1. UVOD.. 3 2. POZADINA.. 3 3. POSTUPAK PROCJENE. 5 4. SAŽETAK REZULTATA PROCJENE I PREPORUKE. 5 4.1. „Clean Sky”. 6 4.1.1. Organizacija zajedničkog poduzeća i odnosi s dionicima. 6 4.1.2. Provedba istraživačkog programa. 6 4.2. Gorive ćelije i vodik. 7 4.2.1. Organizacija zajedničkog poduzeća i odnosi s dionicima. 7 4.2.2. Provedba istraživačkog programa. 7 4.3. Inicijativa za inovativne lijekove. 8 4.3.1. Organizacija zajedničkog poduzeća i odnosi s dionicima. 8 4.3.2. Provedba istraživačkog programa. 8 4.4. „SWOT” ANALIZA.. 8 5. ODGOVOR KOMISIJE NA IZVJEŠĆA NEOVISNIH STRUČNIH SKUPINA.. 10 5.1. „Clean Sky”. 10 5.1.1. Preporuke o organizaciji i učinkovitosti 10 5.1.2. Preporuke o napretku i učinkovitosti 11 5.2. Gorive ćelije i vodik. 12 5.2.1. Preporuke o organizaciji i učinkovitosti 12 5.2.2. Preporuke o napretku i učinkovitosti 12 5.3. Inicijativa za inovativne lijekove (IMI) 13 5.3.1. Preporuke o organizaciji i učinkovitosti 13 5.3.2. Preporuke o napretku i učinkovitosti 14 6. ZAKLJUČCI 16 IZVJEŠĆE KOMISIJE EUROPSKOM PARLAMENTU, VIJEĆU, EUROPSKOM GOSPODARSKOM I SOCIJALNOM ODBORU I ODBORU REGIJA Druga privremena procjena zajedničkih poduzeća za zajedničke tehnološke inicijative „CLEAN SKY”, GORIVE ĆELIJE I VODIK i INICIJATIVA ZA INOVATIVNE LIJEKOVE 1. UVOD Ovo izvješće daje sažeti pregled zaključaka i glavnih preporuka skupina neovisnih stručnjaka koje su provele druge privremene procjene sljedećih zajedničkih tehnoloških inicijativa: „Clean Sky” (CS), Gorive ćelije i vodik („Fuel Cells and Hydrogen” – FCH) i Inicijativa za inovativne lijekove („Innovative Medicines Initiative” – IMI). U izvješću se navode i zapažanja Komisije te se ističu područja za koja bi trebalo planirati praćenje. Ovim izvješćem Komisija udovoljava zahtjevima članka 11. svih uredbi Vijeća o navedenim zajedničkim tehnološkim inicijativama.[1] Informacije o trima neovisnim stručnim skupinama koje su provele procjene i o „SWOT” analizi (analizi prednosti, slabosti, prilika i prijetnji) za svaku pojedinu zajedničku tehnološku inicijativu navedene su u prilozima. Prilog također sadrži cjelovit popis preporuka koje su uputile neovisne stručne skupine. Cjelovita pojedinačna izvješća objavljuju se na web-mjestu dotičnih zajedničkih poduzeća. 2. POZADINA U okviru Sedmog okvirnog programa za istraživanje i tehnološki razvoj (FP7) predloženo je da se uspostave dugoročna javno-privatna partnerstva, kao zajedničke tehnološke inicijative (ZTI), koje će se provoditi s pomoću zajedničkih poduzeća (ZP) u okviru primjene članka 171. Ugovora o osnivanju Europske zajednice (sadašnji članak 187. Ugovora o funkcioniranju Europske unije) te su određeni posebni kriteriji za utvrđivanje takvih partnerstava. Utvrđeno je niz strateških tehnoloških područja i uspostavljena su javno-privatna partnerstva Europske komisije i industrije. U ovom je izvješću riječ o sljedećim javno-privatnim partnerstvima: Zajedničko poduzeće za aeronautiku i zračni promet, „Clean Sky”, je javno-privatno partnerstvo Europske unije (koju predstavlja Europska komisija) i aeronautičke industrije. Glavni mu je cilj razviti ekološki prihvatljive tehnologije – doprinoseći time ciljevima programa ACARE 2020.[2], koji obuhvaćaju smanjenje emisija i buke u zračnom prometu u Europi – za sve segmente letenja u komercijalnom zrakoplovstvu. U ZP-u „Clean Sky”, industriju zastupa 12 vodećih industrijalaca i trenutačno 66 pridruženih članova. Pored članova, postoji više od 400 partnera koji su odabrani s pomoću otvorenih poziva na podnošenje prijedloga i koji rade na posebnim zadacima. Svi članovi i partneri rade zajednički u brojnim tehnološkim područjima koja su uključena u program šest integriranih tehnoloških demonstratora (ITD) i evaluatora tehnologije s ciljem procjene rezultata tehnologija razvijenih u okviru ZP-a „Clean Sky”. Zajedničko poduzeće za gorive ćelije i vodik je javno-privatno partnerstvo Europske unije (koju predstavlja Europska komisija), industrija gorivih ćelija i vodika (koje predstavlja industrijska grupacija NEW-IG) i istraživačke zajednice (koju predstavlja istraživačka grupacija N.ERGHY). Glavni mu je cilj ubrzati uvođenje tehnologija gorivih ćelija i vodika na tržište, kako bi ispunile svoj potencijal kao instrument za uspostavljanje energetskog sustava s malo ugljičnog dioksida. Zajedničko poduzeće za inicijativu za inovativne lijekove je javno-privatno partnerstvo Europske unije (koju predstavlja Europska komisija) i Europske federacije farmaceutskih industrija i udruženja (EFPIA). Njegovi su ciljevi izgraditi bolje suradničko okruženje za farmaceutsko istraživanje i tehnološki razvoj u Europi te razviti učinkovitije i sigurnije lijekove, istovremeno povećavajući konkurentnost farmaceutskog sektora EU-a. „Clean Sky” ima proračun od 1,6 milijardi EUR, s najvećim doprinosom EU-a od 800 milijuna EUR, od kojih se najmanje 200 milijuna EUR dodjeljuje za pozive na podnošenje projektnih prijedloga. Do rujna 2013. ocijenjeno je 14 poziva na podnošenje prijedloga i zatim je odabran portfelj projekata. U trenutku ocjenjivanja, portfelj projekata sadržavao je 349 projekata za koje su potpisani sporazumi o bespovratnim sredstvima. Ocjena 15. poziva na podnošenje prijedloga bila je u tijeku, a 16., posljednji poziv planira se pokrenuti prije kraja 2014. ZP za gorive ćelije i vodik ima najveći doprinos EU-a za potporu istraživačkim aktivnostima u iznosu od 470 milijuna EUR. Dosad je pokrenuto šest godišnjih poziva na podnošenje prijedloga i zatim je odabran portfelj projekata. U okviru prvih pet poziva, odobreno je oko 380 milijuna EUR za ukupno 131 projekt. Pregovori za 71 projekt predan u okviru poziva na podnošenje prijedloga 2013., s ukupnim okvirnim financijskim sredstvima od oko 68 milijuna EUR, još su bili u tijeku u vrijeme druge privremene procjene. Za Inicijativu za inovativne lijekove, najveći doprinos od 1 milijarde EUR dodijeljen je iz proračuna programa FP7. Dosad je pokrenuto 10 poziva na podnošenje prijedloga za sveukupni portfelj od približno 40 tekućih projekata. Posljednji, 11. poziv pokrenut je 11. prosinca 2013. U skladu sa zahtjevima Uredbe Vijeća o osnivanju zajedničkih poduzeća za zajedničke tehnološke inicijative, prvi niz privremenih procjena proveden je 2010. i 2011. Drugi niz procjena, koji je predmet ovog izvješća, proveden je prije kraja 2013. Odgovor Komisije na izvješća o prvoj privremenoj procjeni uključen je u Komunikaciju Komisije o stvaranju partnerstava.[3] 3. POSTUPAK PROCJENE Druge privremene procjene triju zajedničkih poduzeća provodile su se istovremeno. Koordinacija procjena bila je posebno važna zbog prijelaza s programa FP7 na program Obzor 2020., uz aktualni postupak za nastavak tih inicijativa. Cilj je tih procjena bio ocijeniti djelotvornost, učinkovitost i kvalitetu inicijativa, uzimajući u obzir i tijela koja ih vode i njihove aktivnosti. U tu svrhu, Komisija je pozvala nekoliko neovisnih stručnjaka da podnesu izvješće koje se temelji na razmatranju dokaza i razgovorima s odabranim dionicima u svakom pojedinom tehnološkom području. Kako bi se olakšala procjena horizontalnih i zajedničkih pitanja, tri su neovisne stručne skupine imale jednog zajedničkog stručnjaka. Nakon uvodnih sastanaka u Bruxellesu u ožujku 2013., procjene su trajale u prosjeku pet mjeseci. Uključivale su rad na daljinu, konferencijske pozive, brojne sastanke i razgovore sa širokim spektrom dionika. U slučaju ZP-a za gorive ćelije i vodik, provedena je i internetska anketa projektnih koordinatora. U slučaju ZP-a „Clean Sky”, bilo je nekoliko terenskih posjeta poduzećima i objektima koji su među odabranim integriranim tehnološkim demonstratorima, radi procjene strategije i rada uloženog u pripremu demonstratora. Uz to, analizirani su i interni dokumenti i informacije dostupne na internetu, uključujući niz dokumenata o politikama EU-a. Izvješća neovisnih stručnih skupina izdana su u srpnju 2013. (za Gorive ćelije i vodik), kolovozu 2013. (za Inicijativu za inovativne lijekove) i listopadu 2013. (za „Clean Sky”). Taj drugi krug privremenih procjena podržavao je, po potrebi, zakonodavni postupak o uspostavi sljedeće generacije zajedničkih poduzeća za zajedničke tehnološke inicijative. 4. SAŽETAK REZULTATA PROCJENE I PREPORUKE Opći zaključak izvješća neovisnih stručnih skupina je da su zajednička poduzeća bila uspješna u ostvarivanju svojih ciljeva, da su važna za izazove programa Obzor 2020. i da bi se trebala nastaviti. Druge privremene procjene pokazuju da su postojeća zajednička poduzeća uspješno dokazala održivost koncepta javno-privatnih partnerstava za istraživanje u strateškim tehnološkim područjima. Bila su učinkovita u postizanju glavnih ciljeva i jačanju uloge Europe u istraživanju i razvoju aeronautike, farmacije i gorivih ćelija i vodika. Gledajući u budućnost, stručnjaci smatraju da se za neka pitanja može pronaći bolje rješenje te su stoga donijeli niz preporuka za uklanjanje ili smanjivanje slabosti u trenutačnim djelatnostima svakog pojedinog zajedničkog poduzeća i za poboljšanje njihove djelotvornosti, učinkovitosti i kvalitete. 4.1. „Clean Sky” Neovisna stručna skupina zaključila je da su istraživanja koja se provode u ZP-u „Clean Sky”[4] visoke kvalitete. Određeni broj demonstratora već djeluje ili su ispitani. U mnogim slučajevima preliminarne procjene ekoloških prednosti potvrđuju mogućnost postizanja ciljeva do kraja programa. 4.1.1. Organizacija zajedničkog poduzeća i odnosi s dionicima O organizaciji i učinkovitosti u korištenju resursa, u izvješću je navedeno da su općenito upravljanje programom i isporuka poziva i projekata učinkoviti. Neovisna stručna skupina smatra da je ZP „Clean Sky” uspostavilo učinkovit dijalog između industrije, uključujući mala i srednja poduzeća, i istraživačkih i akademskih zajednica o zajedničkom strateškom programu, te ga uspješno provelo. Međutim, neovisna stručna skupina smatra da bi trebalo poboljšati postojeće veze s programima SESAR[5] i ACARE[6] i da bi ZP „Clean Sky” trebalo imati bolji pregled interesa zračnih prijevoznika, pružatelja usluga u zračnoj plovidbi i drugih dionika. U pogledu vođenja izvršnog ureda, neovisna stručna skupina utvrdila je da još ima prostora za poboljšanje u smanjenju administrativnog posla, povećanju organizacijske učinkovitosti i jačanju unutarnje i vanjske komunikacije. Međutim, ostvaren je znatan napredak u ubrzavanju postupaka i postizanju veće operativne učinkovitosti. U izvješću se daje preporuka za dodatne prilagodbe radi daljnjeg poboljšanja učinkovitosti izvršnog ureda. Nadalje, s obzirom na to da „Clean Sky” sad već dobro funkcionira, potrebno je poboljšati ravnotežu vještina u upravljanju projektima. 4.1.2. Provedba istraživačkog programa S obzirom na tehnički napredak, u izvješću je navedeno da, unatoč početnim kašnjenjima zbog sporog početka, „Clean Sky” pokazuje zadovoljavajući napredak u ostvarivanju utvrđenih ciljeva te ima jasan, otvoren i nediskriminirajući stav prema širokoj zajednici dionika. Posebno se djelotvornom pokazala strategija (tj. metode, postupci i alati) za pokretanje poziva na podnošenje prijedloga i upravljanje njima, odabir najboljih prijedloga, promicanje sudjelovanja malih i srednjih poduzeća te povećanje stope novih unosa u zajedničko poduzeće i poziva na podnošenje prijedloga. Tehnički razvoj demonstratora također dobro napreduje. Napominje se da će do kraja inicijative „Clean Sky” demonstracijski programi pružiti dokaze o integraciji nekoliko tehnologija u praksi i ukazati na moguće koristi u odgovarajućem operativnom okruženju. 4.2. Gorive ćelije i vodik Što se tiče ZP-a za gorive ćelije i vodik[7], kombinacija dugoročnog obvezivanja EU-a i stabilnog financiranja s pomoću instrumenta omogućila je da to zajedničko poduzeće industriji pruži pouzdanje, a sektoru potporu u premošćivanju jaza između istraživanja i uporabe u praksi. 4.2.1. Organizacija zajedničkog poduzeća i odnosi s dionicima Neovisna stručna skupina priznaje da je upravljanje projektima učinkovito i da ga sudionici cijene, no preporučila je smanjenje općih troškova. Struktura upravljanja ZP-om za gorive ćelije i vodik smatra se odgovarajućom, ali ima prostora za poboljšanje, posebno na razini donošenja odluka i suradnje s državama članicama. Naposljetku, neovisna stručna skupina preporučila je zajedničkom poduzeću i poboljšanje u području komunikacije. 4.2.2. Provedba istraživačkog programa S obzirom na tehnološki napredak, procjenom je utvrđeno da je razvoj koji proizlazi iz istraživanja provedenog u ZP-u za gorive ćelije i vodik osigurao poboljšanje tržišta (npr. smanjenjem troškova i poboljšanjem učinkovitosti i trajanja sastavnih dijelova). U izvješću se naglašava da su demonstracijski projekti, posebno u sektoru prometa, ojačali znanje i pouzdanost. Dok se kvaliteta obavljenog posla smatra usporedivom s onom ostalih projekata u okviru FP7, utjecaj na politiku (koji je ključ uspjeha u području tehnologija gorivih ćelija i vodika) smatra se ograničenim, najvjerojatnije zbog rane faze istraživačkih aktivnosti (samo nekoliko projekata je dovršeno). Ipak, stručnjaci su preporučili da se preispitaju mehanizmi i veze između istraživanja i politike i da se poboljša komunikacija sa službama Komisije koje su zadužene za razvoj politika. Također su preporučili da se olakša pristup resursima za financiranje kako bi se uspjele organizirati opsežne projektne demonstracije potrebne za uvođenje tih tehnologija na tržište. Istodobno, i dalje treba biti prostora za napredne istraživačke aktivnosti. 4.3. Inicijativa za inovativne lijekove Prema mišljenju neovisne stručne skupine, Inicijativa za inovativne lijekove[8] uspješno je dokazala svoju učinkovitost u privlačenju istraživanja i razvoja farmacije u Europi, udruživanju resursa i poticanju veće uključenosti različitih dionika te poticanju novih tehnologija i metodologija za ubrzavanje razvoja lijekova. Osobito, u procjenama se izvješćuje o visokoj kvaliteti i znanstvenoj izvrsnosti projekata. 4.3.1. Organizacija zajedničkog poduzeća i odnosi s dionicima U postupku ocjenjivanja učinkovitosti Inicijative za inovativne lijekove, neovisna stručna skupina analizirala je ključne pokazatelje uspješnosti (KPU-ove), strukturu i postupke upravljanja, komunikacijske strategije i korištenje financijskih sredstava. Jedan od glavnih zaključaka je da bi trebalo dalje razvijati KPU-ove kako bi se bolje mjerili i odražavali opći ciljevi Inicijative za inovativne lijekove. Potrebna je i dugoročna strategija za bolju procjenu općeg učinka Inicijative za inovativne lijekove na biofarmaceutsku industriju, zdravstveni sustav i europsko gospodarstvo. Nadalje, u izvješću se naglašava da treba dalje razvijati komunikacijsku strategiju da bi se ciljanom porukom doprlo do različitih skupina. Time bi se riješila nedovoljna prepoznatljivost Inicijative među određenim skupinama u znanstvenoj zajednici. Iako neovisna stručna skupina smatra da je ostvaren znatan napredak kako bi se poboljšalo funkcioniranje izvršnog ureda, još uvijek postoji nekoliko problema u pogledu organizacije i ljudskih resursa na kojima se može raditi. 4.3.2. Provedba istraživačkog programa O provedbi aktivnosti istraživanja i razvoja, neovisna stručna skupina napomenula je da još uvijek postoje zablude o pitanjima intelektualnog vlasništva, iako se predodžba problema znatno razlikuje među dionicima. Neovisna stručna skupina cijeni nastojanja da se istraži novi mehanizam financiranja, npr. s pomoću poziva na podnošenje projektnih prijedloga za iskorištavanje novih znanstvenih mogućnosti (ENSO), koji su postigli rezultate izvan očekivanja. 4.4. „SWOT” ANALIZA Kako bi smjestili procjenu u širi kontekst te pomogli u donošenju zaključaka, stručnjaci iz neovisnih stručnih skupina proveli su „SWOT” analizu zajedničkih poduzeća za zajedničke tehnološke inicijative. Među pojedinačnim prednostima, slabostima, prilikama i prijetnjama otkriveno je nekoliko zajedničkih obilježja, posebno u pogledu prednosti i slabosti. Ta je analiza opsežna, jer izričito obuhvaća tri od pet zajedničkih poduzeća za ZTI osnovanih u okviru FP7. Izvješće Komisije o drugom krugu privremenih procjena za preostala dva zajednička poduzeća u nadležnosti Glavne uprave za komunikacijske mreže, sadržaje i tehnologiju već je objavljeno[9] i zaključci su u skladu s onima koji su ovdje izneseni. Općenito, prednosti postojećih zajedničkih poduzeća za ZTI potvrđuju da su javno-privatna partnerstva uspješan oblik suradnje za rješavanje izazova u području posebnih tehnologija koji se ne odnose na tržišno natjecanje. Zajedničke tehnološke inicijative valjan su instrument za postizanje dogovora o strateškim istraživačkim programima i potencijalnom učinkovitijem korištenju proračuna za istraživanje. Još jedna prednost je sposobnost stvaranja i održavanja snažnih zajednica industrije, istraživačkih organizacija i sveučilišta širenjem mreža uključenih dionika, stvaranjem kritične mase stručnosti za rješavanje najsloženijih problema i postizanjem visokokvalitetnih znanstvenih rezultata. Mobilizacija resursa i razvoj sinergija također su se pokazali kao prednosti. U ZP-u „Clean Sky” uspostavljeni su učinkovita struktura upravljanja i proaktivno sudjelovanje savjetodavnih tijela, za Gorive ćelije i vodik i Inicijativu za inovativne lijekove treba ojačati te aspekte. U pogledu slabosti, rezultati analize naglašavaju da se ravnotežu između znanstvenog i administrativnog osoblja izvršnih ureda zajedničkih poduzeća još može poboljšati. No to treba razmotriti u širem kontekstu koncepta zajedničkih poduzeća za zajedničke tehnološke inicijative: ona su oblikom mala tijela koja moraju pružati cijelu paletu usluga za potporu istraživačkih i demonstracijskih aktivnosti. To utječe na mogućnost poboljšanja ravnoteže između administrativnih i znanstvenih zadaća i usklađivanja vještina osoblja unutar poduzeća. U tom pogledu, Komisija je predložila Uredbe Vijeća[10] s mjerama koje bi pomogle zajedničkim poduzećima u racionalizaciji dijela administrativnih zadaća i u daljnjem korištenju zajedničkih usluga koje se nude cijelom nizu tijela koja provode Obzor 2020. Nadalje, neovisne stručne skupine iznijele su primjedbe o manjem sudjelovanju određenih kategorija dionika (tj. malih i srednjih poduzeća i članova Europske federacije farmaceutskih industrija i udruženja) te su navele mjere koje treba poduzeti kako bi se proširilo područje primjene inicijativa. Sadašnja razina usklađivanja s regionalnim, nacionalnim i međunarodnim inicijativama i politikama smatra se ograničenom te bi se trebala poboljšati. Ta opažanja o sudjelovanju i koordinaciji na različitim razinama intervencije i politika specifična su za zajedničke tehnološke inicijative; međutim, praćenje poboljšanja u nadležnosti je Komisije. Gdje je za pojedinačno zajedničko poduzeće za zajedničke tehnološke inicijative određen skup KPU-ova, ti se KPU-ovi smatraju nedovoljno razvijenima, čime se ograničava mogućnost dokazivanja širih društveno-gospodarskih i ekoloških učinaka i postignuća u ostvarivanju ciljeva na razini programa. Taj čimbenik posebno može ugroziti političku podršku za zajednička poduzeća za zajedničke tehnološke inicijative. Konačno, zajednička prijetnja koja je utvrđena jest mogućnost rasta negativne predodžbe o zajedničkim poduzećima za zajedničke tehnološke inicijative među glavnim dionicima. 5. ODGOVOR KOMISIJE NA IZVJEŠĆA NEOVISNIH STRUČNIH SKUPINA Komisija pozdravlja zaključke neovisnih stručnih skupina da je zajedničko poduzeće primjereno okruženje za provedbu istraživanja i demonstracijskih aktivnosti u određenim važnim sektorima i da ga treba nastaviti. Komisija se obvezala slijediti preporuke koje su joj upućene i raditi zajedno s drugim dionicima i tijelima na ostvarivanju preporuka koje su im upućene. Općenito, Komisija se slaže s procjenama, zaključcima i većinom specifičnih preporuka neovisnih stručnih skupina. Komisija se već bavila pitanjima iz mnogih preporuka u svojim prijedlozima za zajednička poduzeća za ZTI u okviru programa Obzor 2020. 5.1. „Clean Sky” Komisija prima na znanje zaključak neovisne stručne skupine da je, unatoč sporom početku, ZP „Clean Sky” ubrzalo svoje aktivnosti i sada radi punom brzinom. Iako sva kašnjenja nisu u potpunosti nadoknađena, ostvarit će se cjelokupna planirana provedba. Komisija prihvaća stav neovisne stručne skupine i uvjerena je da je „Clean Sky” na dobrom putu k postizanju svojih ciljeva. 5.1.1. Preporuke o organizaciji i učinkovitosti 5.1.1.1. Primjerenost unutarnjih pravila i financiranja zajedničkog poduzeća Općenito, Komisija prihvaća mišljenje neovisne stručne skupine da bi se postupak odlučivanja trebao ubrzati, ali istovremeno naglašava da bi racionalizaciju trebalo provesti u okvirima Pravila za sudjelovanje i Financijske uredbe, jer bi se tako održao nadzor i omogućila potpuna transparentnost korištenja javnih sredstava. 5.1.1.2. Učinkovitost organizacije i postupaka izvršnog ureda, uključujući praćenje Komisija je suglasna da je širenje zajedničkih poduzeća prilika za racionalizaciju korištenja administrativnih i tehničkih resursa. Međutim, važno je napomenuti da ovu racionalizaciju treba promatrati i provesti u širem kontekstu provedbe programa Obzor 2020., u okviru kojeg su zajednička poduzeća sredstva za postizanje ciljeva koje donosi zakonodavac. 5.1.1.3. Učinkovitost komunikacije Komisija je suglasna da komunikacija treba postati središnji kanal unutarnjih i vanjskih sinergija zajedničkog poduzeća. Odlučna je u namjeri da pruži svoju potporu za postizanje tog cilja. Važno je ubrzati aktivnosti učinkovite komunikacije i usmjeriti se na širu javnost, predstavnike sektora, donositelje odluka i međunarodne zajednice. Komisija se slaže s neovisnom stručnom skupinom da su dosad postignuti vrlo dobri rezultati i da je sadašnje stanje važno polazište za daljnja poboljšanja komunikacije. Osim toga, Komisija je suglasna da treba ojačati veze između zajedničkih poduzeća SESAR i „Clean Sky” te je spremna raditi s oba zajednička poduzeća kako bi poboljšala komunikaciju i ojačala sinergije i komplementarnosti. Komisija se također obvezala na usku suradnju sa ZP-om „Clean Sky” i svim dionicima, uključujući članove Skupine nacionalnih predstavnika država, kako bi podigla globalnu svijest i vidljivost ZP-a „Clean Sky 2”. 5.1.1.4. Kvaliteta poziva na podnošenje prijedloga Neovisna stručna skupina priznaje da su postupak pokretanja i provedba poziva na podnošenje prijedloga bili djelotvorni i primjereni ulozi partnera u tehničkom programu „Clean Sky”. Komisija je suglasna da treba nastaviti s tim pristupom i da postupak poziva treba i dalje biti važan doprinos postizanju specifičnih ciljeva još ambicioznije inicijative „Clean Sky 2”. Neovisna stručna skupina smatra da bi trebalo nastaviti rad na sustavnom preispitivanju tehničkog sadržaja poziva i Komisija je spremna doprinijeti postizanju tog cilja. 5.1.2. Preporuke o napretku i učinkovitosti 5.1.2.1. Ukupni napredak i učinkovitost Komisija se slaže sa zaključkom neovisne stručne skupine da „Clean Sky 2” treba postati središte paneuropskog programa inovacija koji se temelji na demonstracijskim aktivnostima u području aeronautike. Treba iskoristiti uspješnu provedbu inicijative „Clean Sky” u okviru FP7 u nastojanju da se postignu ciljevi zaštite okoliša i konkurentnosti. Komisija naglašava da takvi ciljevi zaštite okoliša i napredak u ispunjavanju tih ciljeva moraju biti usklađeni s drugim inicijativama koje podupiru njezinu politiku zaštite okoliša. Komisija prima na znanje mišljenje neovisne stručne skupine da strategija i priprema završne faze demonstracijskih aktivnosti, uključujući testove letenja, mogu poslužiti kao primjer. U isto vrijeme, neovisna stručna skupina istaknula je potrebu za intenzivnijom korelacijom između ciljeva ZP-a „Clean Sky” i općih ciljeva aeronautičkog sektora, kako je utvrđeno u Europskoj tehnološkoj platformi ACARE. Komisija dijeli mišljenje neovisne stručne skupine i istražit će mogućnosti za daljnji razvoj metodologije za procjenu napretka prema ciljevima ACARE-a. 5.1.2.2. Terenski posjeti Neovisna stručna skupina priznaje da su posjeti lokaciji pružili iskustvo iz prve ruke o napretku ZP-a „Clean Sky” i o tome koliko su dobiveni rezultati ostvarili specifične ciljeve. Komisija prihvaća mišljenje neovisne stručne skupine i njezinu preporuku da se terenski posjeti svakako razmotre i za buduće procjene. 5.1.2.3. Evaluator tehnologije i potrebe politike Komisija primjećuje da je trenutačno područje djelovanja evaluatora tehnologije usmjereno na tehnološke procjene. Komisija bi pozdravila proširenje područja razvoja alata evaluatora tehnologije. 5.2. Gorive ćelije i vodik 5.2.1. Preporuke o organizaciji i učinkovitosti 5.2.1.1. Upravljanje i uključivanje dionika Komisija je suglasna da bi postupci odlučivanja trebali biti što brži, ali naglašava da se trebaju osigurati odgovarajući rokovi u organizaciji i pripremi sastanaka upravnog odbora. Potrebno je napomenuti da je glas Komisije u upravnom odboru nedjeljiv i da treba omogućiti dovoljno vremena da Komisija provede svoj postupak savjetovanja među službama kako bi se postigao dogovor među svim službama koje su uključene. Sadašnji rokovi za dostavu dokumenata za sastanke upravnog odbora i odgovaranje na pisane postupke poštuju tu potrebu. EU će, kao član upravnog odbora, nadzirati pravilno dodjeljivanje sredstava, stalni angažman članova i učinkovitu primjenu postupaka. Ovlasti izvršnog direktora ograničene su u predmetima u kojima Komisija ima pravo veta (obično pitanja javne potrošnje) i o kojima bi odluku trebalo prepustiti upravnom odboru. Komisija podržava prijedlog da se poveća uloga razmjene informacija sa Skupinom nacionalnih predstavnika država i da se poboljša tu razmjenu. 5.2.1.2. Administrativni model i upravljanje Predložena Uredba Komisije za ZP za gorive ćelije i vodik 2 uključuje mogućnost dijeljenja niza administrativnih funkcija. Međutim, s obzirom na autonomnu prirodu zajedničkih poduzeća, ne bi bilo moguće da Komisija ponovno preuzme funkcije kao što je predložila neovisna stručna skupina. Komisija je spremna istražiti mogućnosti praćenja izdataka industrije, ako je to u skladu sa sveukupnim pristupom pojednostavljenja određenim u programu Obzor 2020. 5.2.2. Preporuke o napretku i učinkovitosti O pitanju financiranja, Komisija se slaže s predloženim mjerama. Novom predloženom Uredbom za ZP za gorive ćelije i vodik 2 predviđa se da će to zajedničko poduzeće doista imati pristup jamstvenom fondu, što podrazumijeva da će se olakšati sudjelovanje malih i srednjih poduzeća. U pogledu programâ rada, poduzet će se nova nastojanja da se poboljšaju sinergije i interakcije s drugim relevantnim područjima. Već su poduzete aktivnosti kako bi se omogućilo što bolje usklađivanje programâ rada, za prve pozive u okviru programa Obzor 2020. i za aktivnosti inicijative „Europska zelena vozila”. Komisija je spremna istražiti kako se mogu poboljšati interakcije između njezinih službi zaduženih za određivanje politike i ZP-a, kako bi se zajamčilo da aktivnosti ZP-a budu relevantnije za područja politike. Komisija će osigurati i da se znanstveni dokazi sustavno uključuju u području prometne i energetske politike. Instrument ERA-NET[11] i zajednički program Europskog saveza za istraživanje energije (EERA) za gorive ćelije i vodik mogu se smatrati odgovarajućim instrumentima za koordinaciju i integraciju nacionalnih i regionalnih aktivnosti u tom području, a mogu biti i korisni partneri ZP-u za gorive ćelije i vodik. Komisija će ispitati mogućnost da uvrsti infrastrukture za vodik u novi nacionalni strateški referentni okvir za strukturne fondove. 5.3. Inicijativa za inovativne lijekove (IMI) 5.3.1. Preporuke o organizaciji i učinkovitosti 5.3.1.1. Organizacijska struktura i mehanizmi financiranja Komisija priznaje preporuke neovisne stručne skupine za daljnja poboljšanja organizacijske strukture izvršnog ureda Inicijative za inovativne lijekove, kako bi se osigurala odgovarajuća ravnoteža između administrativnog i znanstvenog osoblja. Nadalje, treba utvrditi moguće nedostatke vještina ili osposobljenosti osoblja izvršnog ureda IMI-ja, radi poboljšanja. Neovisna stručna skupina preporučuje da se u IMI-ju provjeri mogu li se neke administrativne i horizontalne funkcije dijeliti s drugim zajedničkim poduzećima, znajući da je takav pristup već prihvaćen u prijedlogu Komisije za Inicijativu za inovativne lijekove 2. Komisija podržava preporuku da se nastavi planiranje i osmišljavanje novih mehanizama financiranja kako bi se osigurala održivost sadašnjih i budućih projekata, kada je potrebno, a u skladu s pravilima programa Obzor 2020. 5.3.1.2. Upravljanje i uključivanje industrijskih dionika Neovisna stručna skupina potiče Komisiju da iskoristiti mogućnost korištenja unakrsnog uspoređivanja za utvrđivanje područja najboljih praksi za operativne funkcije Skupine nacionalnih predstavnika država i znanstvenog odbora u zajedničkim poduzećima. Komisija pozdravlja tu preporuku i potiče razmjenu dobre prakse, osobito u pitanjima koja se odnose na upravljanje te ulogu savjetodavnih tijela. Neovisna stručna skupina istaknula je i da bi projekti IMI-ja mogli imati koristi od sudjelovanja srednjih farmaceutskih tvrtki koje su prevelike da bi se smatrale malim i srednjim poduzećima, ali nisu članice EFPIA-e. Predloženo je da zajedničko poduzeće pronađe način da uključi takve tvrtke u buduće projekte. Komisija podržava to mišljenje i odgovorila je na to u svom prijedlogu za Inicijativu za inovativne lijekove 2 u sklopu programa Obzor 2020. To uključuje otvaranje partnerstva za tvrtke koje nisu pridruženi subjekti EFPIA-e niti mala i srednja poduzeća, izričito uključujući srednje tvrtke. Komisija prima na znanje da je neovisna stručna skupina predložila da se iskoristi mogućnost uključivanja doprinosa izvan EU-a kao dijela ukupnog doprinosa u naravi. Primjećuje i da je preporučeno da EFPIA prati provedbu prijedloga kako bi se potaklo šire uključivanje industrije u Inicijativu za inovativne lijekove. 5.3.1.3. Komunikacijska strategija i podizanje svijesti Komisija je suglasna da bi upravni odbor Inicijative za inovativne lijekove trebao poduzeti sve moguće napore kako bi dovršio i proveo novorazvijenu komunikacijsku strategiju, koja bi bila povezana s vizijom i dugoročnim političkim okvirom IMI-ja. To će pomoći da se pokaže vrijednost Inicijative za inovativne lijekove dionicima i drugima te da se privuče više uključivanja i više ulaganja. Komisija potvrđuje da je EFPIA suglasna da dalje razvija ciljanu komunikaciju s nizom dionika, uključujući opću javnost, organizacije pacijenata i regulatore. Kako bi se dokazao značaj rada Inicijative za inovativne lijekove, od iznimne je važnosti preusmjeriti naglasak s inputa i postupaka na rezultate i učinke. Time će se povećati vidljivost IMI-ja, ojačati pozitivna predodžba o tom zajedničkom poduzeću i steći potpora javnosti. Neovisna stručna skupina preporučila je da se članovi Skupine predstavnika država uključe kao veleposlanici te inicijative u svojim zemljama, kako bi ojačali potporu i sudjelovanje u budućim pozivima. Upravni odbor već je poduzeo mjere zatraživši da se u svakoj zemlji odrede i imenuju „znanstveni veleposlanici” IMI-ja. Oni bi trebali biti ključni istraživači na visokoj razini koji sudjeluju u projektima IMI-ja ili koji dobro poznaju njegove znanstvene aktivnosti. Njihova uloga bi bila da povećaju svijest i postignuća na nacionalnoj i regionalnoj razini. Sastavljen je nacrt popisa potencijalnih kandidata odabranih među sudionicima projekata Inicijative za inovativne lijekove i bivšim članovima znanstvenog odbora. Komisija cijeni dosadašnja nastojanja da se uključe mala i srednja poduzeća i to treba nastaviti. Komisija podržava prijedloge neovisne stručne skupine o ciljanoj komunikaciji i porukama koje se odnose na pitanja politike intelektualnog vlasništva i primjere malih i srednjih poduzeća koja su imala koristi od sudjelovanja u projektima Inicijative za inovativne lijekove. 5.3.2. Preporuke o napretku i učinkovitosti 5.3.2.1. Ključni pokazatelji uspješnosti Komisija je suglasna da treba preciznije odrediti KPU-ove, u skladu s općim pristupom koji je zakonodavac utvrdio za Obzor 2020. Jasno je da su dugoročna strategija i KPU-ovi potrebni za kvantifikaciju povrata ulaganja te za procjenu vrijednosti uloženoga i oportunitetnog troška IMI-ja. Komisija smatra da bi zbirne KPU-ove trebalo redovito pratiti i o njima izvješćivati šire, izvan uobičajenih znanstvenih i istraživačkih zajednica. 5.3.2.2. Raspoloživost podataka i informacija Neovisna stručna skupina preporučila je da Komisija, zajedno s EFPIA-om, pomogne u pružanju informacija i osnovnih podataka koji su potrebni za razvoj zbirnih KPU-ova. Općenito, Komisija se slaže s neovisnom stručnom skupinom, ali također se zalaže za bolju međusobnu razmjenu podataka u korist oblikovanja politika u službama Komisije. 6. ZAKLJUČCI Komisija potvrđuje temeljit i detaljan rad neovisnih stručnih skupina na drugoj privremenoj procjeni zajedničkih poduzeća za zajedničke tehnološke inicijative „Clean Sky”, Gorive ćelije i vodik i Inicijativa za inovativne lijekove. Posebno priznaje napore koje su neovisne stručne skupine uložile kako bi izradile unakrsnu usporedbu postupaka u tri zajednička poduzeća i, u slučaju „Clean Sky”, kako bi izdržale gust raspored terenskih posjeta radi ocjenjivanja postignuća na razini demonstratora. Prima na znanje i da su neovisne stručne skupine priznale valjanost pristupa javno-privatnih partnerstava koji se provodi kroz inicijative temeljene na članku 187., i da su izrazile pozitivno mišljenje o budućim izgledima za zajednička poduzeća u okviru programa Obzor 2020. Komisija prima na znanje zadovoljavajuću i učinkovitu dosljednost stajališta u dvije dosadašnje privremene procjene i prihvaća priznanje neovisnih stručnih skupina da je većina preporuka iz prvih prijelaznih procjena 2010. i 2011. uspješno provedena. Preporuke neovisnih stručnih skupina smatraju se vrijednima za uklanjanje ili barem smanjenje slabosti u trenutačnim aktivnostima zajedničkih poduzeća. Te se preporuke uzimaju u obzir, u onoj mjeri u kojoj zakonodavni postupak to dopušta, pri utvrđivanju zajedničkih poduzeća za zajedničke tehnološke inicijative u okviru programa Obzor 2020. („Clean Sky 2”, Gorive ćelije i vodik 2 i Inicijativa za inovativne lijekove 2). Komisija se obvezuje provesti popravne mjere prema potrebi i u okviru svojih ovlasti intervencije. Obvezuje se i da će i dalje raditi zajedno s drugim dionicima i tijelima zajedničkih poduzeća kako bi se preporuke slijedile na odgovarajući način. Konačno, Komisija podsjeća da provedba preporuka upućenih sljedećoj generaciji zajedničkih poduzeća zahtijeva donošenje novih uredbi Vijeća. Od 10. srpnja 2013., kada je Komisija predstavila svoje predložene uredbe, postupci za nastavak zajedničkih poduzeća za zajedničke tehnološke inicijative „Clean Sky”, Gorive ćelije i vodik i Inicijativa za inovativne lijekove u okviru programa Obzor 2020. u punom su tijeku. [1] „Clean Sky”: Uredba Vijeća (EZ) br. 71/2008; „Fuel Cells and Hydrogen”: Uredba Vijeća (EZ) br. 521/2008; „Innovative Medicines Initiative”: Uredba Vijeća (EZ) br. 73/2008. [2] Ciljevi ACARE-a (ishodišna točka 2000.): (i) smanjiti potrošnju goriva i emisije ugljičnog dioksida (CO2) za 50 % po prijeđenom kilometru; (ii) smanjiti emisije dušikovih oksida (NOx) za 80 %; (iii) smanjiti doživljaj buke za 50 %; (iv) postići znatan napredak u smanjenju učinka proizvodnje, održavanja i zbrinjavanja zrakoplova i sličnih proizvoda na okoliš [3] Vidjeti Radni dokument službi Komisije SEC(2011) 1072 završna verzija i Komunikaciju Komisije Europskom parlamentu, Vijeću, Europskom gospodarskom i socijalnom odboru i Odboru regija o stvaranju partnerstava u istraživanju i inovacijama (SEC(2011) 1072). [4] http://www.cleansky.eu/sites/default/files/news/clean_sky_-_2nd_interim_assessment.pdf. [5] http://www.sesarju.eu/. [6] http://www.acare4europe.org/. [7] http://www.fch-ju.eu/sites/default/files/2nd%20interim%20evaluation.pdf. [8] http://www.imi.europa.eu/sites/default/files/uploads/documents/Governance/2ndInterimEvaluationIMI.pdf. [9] COM(2013)830. [10]COM/2013/0496 Prijedlog Uredbe Vijeća o zajedničkom poduzeću za bioindustriju; COM/2013/0505 Prijedlog Uredbe Vijeća o zajedničkom poduzeću „Clean Sky 2”; COM/2013/0506 Prijedlog Uredbe Vijeća o zajedničkom poduzeću za gorive ćelije i vodik 2; COM/2013/0501 Prijedlog Uredbe Vijeća o zajedničkom poduzeću ECSEL; COM/2013/0495 Prijedlog Uredbe Vijeća o Zajedničkom poduzeću za inicijativu za inovativne lijekove 2. [11] Instrument ERA-NET namijenjen je jačanju suradnje i koordinacije istraživačkih aktivnosti koje se provode na nacionalnoj ili regionalnoj razini u državama članicama i pridruženim članicama. http://ec.europa.eu/research/era/era-net-in-horizon-2020_en.html Sadržaj PRILOG I.: PREPORUKE NEOVISNIH STRUČNIH SKUPINA.. 2 PRILOG II.: „SWOT” analize. 13 PRILOG III.: Sastav stručnih ocjenjivačkih skupina. 18 PRILOG I.: PREPORUKE NEOVISNIH STRUČNIH SKUPINA „Clean Sky” (CS) Preporuka || Odgovornost Napredak u ostvarivanju ciljeva zaštite okoliša || Za „Clean Sky 1” i „Clean Sky 2”: Izvješće o trenutnom napretku odnosi se na ciljeve ZP-a „Clean Sky”. Stručna skupina predlaže transparentniju sljedivost između ciljeva ACARE-a i posebnih doprinosa ZP-a „Clean Sky”. || upravni odbor, ZP Stručna skupina potiče partnere i voditelje projekata da omoguće veću jasnoću i dosljednost brojeva koje predstavljaju kao i pretpostavki za procjenu ciljeva zaštite okoliša u odnosu na ciljeve ACARE-a. || upravni odbor, ZP, buduća javno-privatna partnerstva Usklađivanje s FP7, SESAR-om i nacionalnim programima || Preporučuje se jačanje postojećih odnosa s programima SESAR i ACARE – na razini radnih skupina – kako bi se unutar zajedničkog poduzeća postiglo bolje razumijevanje interesa zračnih prijevoznika, pružatelja usluga u zračnoj plovidbi i drugih zajednica dionika. || Stručna skupina smatra da je razmjena informacija između ZP-a i Skupine nacionalnih predstavnika država vrlo važna i preporučuje da Skupina nacionalnih predstavnika država i dalje igra ključnu ulogu u osiguravanju usklađenosti nacionalnih programâ sa ZP-om „Clean Sky”. || upravni odbor, ZP, buduća javno-privatna partnerstva Učinkovitost u promicanju sudjelovanja || Stručna skupina cijeni činjenicu da „Clean Sky” ne zahtijeva konzorcij kao uvjet za sudjelovanje u pozivima na podnošenje prijedloga, pa se samostalni subjekti mogu prijaviti, te da postoje brojni samostalni korisnici među malim i srednjim poduzećima. Međutim, stručna skupina preporučuje da se visok stupanj sudjelovanja malih i srednjih poduzeća i novih tržišnih sudionika učini vidljivijim (vidjeti također 3.5. Učinkovitost u komunikaciji). || ZP Učinkovitost strategija integriranih tehnoloških demonstratora (ITD) i evaluatora tehnologije (TE) || Stručna skupina priznaje da je koncept razine tehnološke spremnosti (TRL) usavršen i preporučuje da ZP „Clean Sky” širi rezultate diljem zajednice koja se bavi istraživanjem i razvojem. || ZP Za „Clean Sky 1” i „Clean Sky 2”: Prilikom posjeta utvrđeni su dokazi o vrlo dobroj suradnji između aktivnosti istraživanja i razvoja i priprema za probne letove. Provedena su detaljna ispitivanja uz pomoć multidisciplinarnih timova s iskusnim osobljem za probne letove. Ako se gleda dalje od dobro pripremljenih probnih letova ekološki prihvatljivih zrakoplova za regionalni promet (GRA), stručna skupina preporučuje da se integrirani tehnološki demonstratori više potrude oko komunikacije i širenja najboljih praksi te ih potiče da uče na uspješnim primjerima iz prakse drugih integriranih tehnoloških demonstratora za svoje buduće aktivnosti. || ZP, buduća javno-privatna partnerstva Komplementarnost s ostalim aktivnostima u okviru programa Obzor 2020. || „Clean Sky 2” odgovarajući je okvir za provedbu projekata koje vodi industrija i upravljanje tim projektima. Važno je da se značajan udio proračuna uloži u takve projekte, kako bi se tehnologije unaprijedilo od razine tehnološke spremnosti TRL 3 do TRL 4 ili u najboljem slučaju do TRL 5, bez da se unaprijed usmjerava na doprinos uspostavljanju kompletne platforme demonstratora leta. || upravni odbor, ZP, EK, buduća javno-privatna partnerstva Važno je da ovom vrstom projekata koje vodi industrija izravno upravlja ZP, bez uplitanja velikih projekata više razine tehnološke spremnosti. || upravni odbor, ZP, EK, buduća javno-privatna partnerstva Ti projekti trebali bi koristiti evaluatora tehnologije za pružanje inputa tijekom faze ocjenjivanja i za procjenu utjecaja na okoliš i učinkovitosti na kraju projekata. || upravni odbor, ZP, EK, buduća javno-privatna partnerstva Prikladnost pravnog okvira i upravne strukture ZP-a „Clean Sky” || Stručna skupina predlaže da se uloga Znanstvenog i tehnološkog savjetodavnog odbora (STAB) očuva i ojača, na primjer pri budućim ažuriranjima Strateškog programa za istraživanje i inovacije (SRIA). Doprinos Znanstvenog i tehnološkog savjetodavnog odbora, i za „Clean Sky 2”, smatra se značajnim i preporučljivo je osigurati uključenost visokokvalitetnih pojedinaca, kao što je slučaj u ZP-u „Clean Sky”. || upravni odbor, ZP, buduća javno-privatna partnerstva Neovisno o vrijednom uključivanju savjetodavnih tijela, još ima prostora za veću i proaktivniju uključenost Znanstvenog i tehnološkog savjetodavnog odbora te Skupine nacionalnih predstavnika država (NSRG). Zajedničko poduzeće „Clean Sky” trebalo bi nastojati maksimalno iskoristiti potencijal svojih savjetodavnih tijela za dobivanje potpore za preostale pozive i druge aktivnosti na svim razinama. || upravni odbor, ZP Primjerenost unutarnjih pravila i financiranja zajedničkog poduzeća || Stručna skupina naglašava da ZP „Clean Sky” također doprinosi ostvarivanju planova koji su zajednički dogovoreni među svim dionicima te smatra višegodišnji pristup povoljnim i preporučuje da se taj pristup nastavi u budućnosti. || upravni odbor, ZP, buduća javno-privatna partnerstva Stručna skupina žali što u vezi s pregovorima o višegodišnjem sporazumu o dodjeli bespovratnih sredstava za članove ZP-a (GAM), i dalje postoji potreba za više fleksibilnosti u upravljanju tim sporazumima. Općenito, stručna skupina predlaže da izvršni direktor dobije više diskrecijskih ovlasti u pitanjima upravljanja i vjeruje da izvršni direktor treba pokrenuti prijenose iz proračuna sporazuma o dodjeli bespovratnih sredstava za članove, pregovarati o njima i provoditi ih. Taj korak pomogao bi ubrzanju provedbe potrebnih odluka budući da ne bi više bilo potrebno uključivati upravni odbor. || upravni odbor, ZP, EK, buduća javno-privatna partnerstva Stručna skupina svjesna je da su izdane preporuke o cjelovitosti i vremenu strateškog planiranja i usklađivanju s godišnjim planiranjem i godišnjim izmjenama sporazuma o dodjeli bespovratnih sredstava za članove. U tom kontekstu, služba za unutarnju reviziju utvrdila je specifičan nalaz o naknadnim promjenama tema u usporedbi s odobrenim godišnjim planiranjem. Stručna skupina prihvaća namjere da se niz odluka i funkcija za odobrenje takvih promjena prenese od upravnog odbora izvršnom direktoru, kako bi se osigurala potrebna fleksibilnost ZP-a za prilagodbu popisa tema stvarnim potrebama tijekom godine. || upravni odbor, ZP, EK, buduća javno-privatna partnerstva Za „Clean Sky 1” i „Clean Sky 2”: Stručna skupina smatra da su postojeće mogućnosti preraspodjele proračuna među integriranim tehnološkim demonstratorima (jer je raspodjela sredstava među njima bila 2012.) početni i koristan korak prema određenoj fleksibilnosti proračuna. Stručna skupina žali što još uvijek ne postoji proračun za nepredvidive okolnosti jer bi se time omogućila poprečna fleksibilnost. Stoga stručna skupina preporučuje da upravni odbor razmotri odvajanje 5 – 10 % sredstava za nepredvidive okolnosti. || upravni odbor, ZP, EK, buduća javno-privatna partnerstva Stručna skupina mišljenja je da je još uvijek teško dogovoriti i provesti provjeru doprinosa u naravi i to oduzima dosta vremena te sadašnji postupak nije učinkovit. Stoga preporučuje korake radi pojednostavljenja postupka. || upravni odbor, ZP, EK Učinkovitost organizacije i postupaka izvršnog tima zajedničkog poduzeća, uključujući praćenje || Iako je izvršni ured postigao znatan napredak u ubrzanju postupaka i postizanju operativne učinkovitosti, stručna skupina predlaže dodatne prilagodbe kako bi se poboljšala učinkovitost. S obzirom na to da je ZP „Clean Sky” sad već dobro uhodan, potrebno je malo prilagoditi ravnotežu vještina između opće administracije i upravljanja projektom u izvršnom uredu. || upravni odbor, ZP, EK Stručna skupina smatra da je broj tehničkog osoblja ZP-a nedovoljan i predlaže da upravni odbor preispita potrebe za osobljem kako bi se osiguralo da izvršni tim može u potpunosti ostvarivati svoje funkcije koordinacije i praćenja. Istodobno stručna skupina preporučuje pregled usluga koje je možda moguće dijeliti s drugim ZP-ima i administrativne usluge koje bi mogle biti ustupljene vanjskim izvođačima. || upravni odbor, ZP, EK Izvršni ured ZP-a „Clean Sky” treba pronaći dodatne načine da smanji birokraciju i osigura optimalnu organizacijsku strukturu za zadaće koje mu predstoje. || ZP Iako sudjelovanje i stupanj uspješnosti zahtjeva ukazuju na primjerene rezultate i uspješnost ZP-a u upravljanju programom, vođenju projekata te oblikovanju i provedbi programâ, stručna skupina primjećuje da je „vrijeme za odobravanje zahtjeva” još uvijek prilično dugo (240 dana od dana objave poziva do sporazuma o dodjeli bespovratnih sredstava za partnere; 360 dana u prosjeku za bespovratna sredstva odobrena 2012.) i preporučuje skraćivanje ovog vremenskog okvira. || ZP Stručna skupina potvrđuje vrijednost usvojenog sustava od 16 normi za unutarnju kontrolu i smatra taj sustav dovoljno čvrstim za učinkovito i djelotvorno upravljanje. Stručna skupina cijeni što postoji odgovarajuća usklađenost strateškog i godišnjeg planiranja i preporučuje njihovu sustavnu provedbu. || ZP Stručna skupina pozdravlja namjeru ZP-a (kako je izrazio upravni odbor na sastanku 22.3.2013.) da pokrene izobrazbe za voditelje tema i podržava nastojanja da se poveća praćenje projektnih službenika i administrativnog tima, kako bi se zajamčilo da se kašnjenja i problemi pri provedbi projekata riješe što je prije moguće. To su važni koraci za rješavanje zastoja koji trenutačno ograničavaju ukupnu učinkovitost. || ZP Stručna skupina uvažava da su u razdoblju procjenjivanja provedene naknadne revizije financijskih izvještaja korisnika ZP-a „Clean Sky” i preporučuje da se i dalje nastoji smanjiti stope pogrešaka. Stručna skupina uvažava da su u ZP-u nastojali poboljšati prethodni postupak vrednovanja te pružali smjernice svojim korisnicima o prihvatljivosti troškova za projekte ZP-a „Clean Sky”. || ZP Učinkovitost organizacija i postupaka unutar integriranih tehnoloških demonstratora || Stručna skupina uvažava da su alati za praćenje i kontrolu razvijeni i provedeni te preporučuje usklađena izvješća o napretku i izvješća o tehničkoj procjeni svih integriranih tehnoloških demonstratora. U izvješćima posebno treba prikazati postignuti napredak u odnosu na planirani napredak i postignute rezultate u odnosu na planirane rezultate. Stručna skupina preporučuje tehnička izvješća o procjeni radi praćenja norme EZ-a. Ova je norma korisna u pogledu procjenjivanja tehničkih aspekata i upravljanja na sustavan način. || ZP Učinkovitost komunikacije || Čini se da su suradnja i razmjena među integriranim tehnološkim demonstratorima još uvijek ograničene i potrebno ih je jačati. Modele i alate koji su proizvedeni unutar integriranih tehnoloških demonstratora treba analizirati u pogledu mogućih komplementarnosti. Sučelje evaluatora tehnologije s drugim integriranim tehnološkim demonstratorima treba pažljivo razmotriti kako bi se osigurali pravodobni rezultati. || upravni odbor, ZP Za „Clean Sky 1” i „Clean Sky 2”: Stručna skupina smatra da se komunikacija između integriranih tehnoloških demonstratora može poboljšati većim korištenjem evaluatora tehnologije kao alata za dobivanje povratnih informacija i za raspravljanje o učinkovitosti u tehničkim pitanjima. Bliskiji odnos s radnim skupinama ACARE-a i SESAR-a također bi mogao poboljšati tu komunikaciju. Tim ZP-a trebao bi se više uključiti u taj postupak te bi trebalo dodijeliti dodatne resurse za ispunjavanje te zadaće. || upravni odbor, ZP, EK, buduća javno-privatna partnerstva Stručna skupina smatra da bi povećanje prepoznatljivosti zajedničkog poduzeća „Clean Sky” trebalo biti ključni aspekt komunikacijskih ciljeva poduzeća. Stručna skupina potvrđuje preporuke iz prethodne privremene procjene i ponavlja da bi ZP „Clean Sky” trebao poboljšati svoju prepoznatljivost među zainteresiranima u javnosti. || ZP Stručna skupina cijeni nastojanja izvršnog ureda da izvješćuje o temama poziva na podnošenje prijedloga projekata i širi inicijative ZP-a „Clean Sky” s pomoću publikacija. Međutim, stručna skupina smatra da, budući da je bilo više uspješnih priča o projektima, one mogu činiti osnovu za veće širenje rezultata usmjereno na širi raspon dionika, uključujući i kreatore politika u državama članicama. || ZP Tehničke podatke koji su dostupni na web-mjestu trebalo bi poboljšati aktivnijim sudjelovanjem i unosom podataka iz integriranih tehnoloških demonstratora. Nadalje se smatra da je potrebno pronaći odgovarajuće oblike obavješćivanja o aktivnostima i procjenama evaluatora tehnologije. || ZP Stručna skupina predlaže da se u okviru komunikacijske strategije ZP-a „Clean Sky” ulože veći napori u obavješćivanje o širim društveno-gospodarskim i ekološkim učincima ne samo aeronautičkih dionika, već i kreatora politika i donositelja odluka na europskoj razini i nacionalnim razinama. Skupina nacionalnih predstavnika država i Znanstveni i tehnološki savjetodavni odbor (STAB) trebali bi biti uključeni u te inicijative. || upravni odbor, ZP Stručna skupina pohvaljuje uspješnost ZP-a „Clean Sky” u privlačenju velikog zanimanja poduzeća, znatno iznad prosječnog sudjelovanja industrijskih subjekata u zajedničkim projektima u okviru FP7. Međutim, stručna skupina primjećuje da se, unatoč iznimno velikom sudjelovanju malih i srednjih poduzeća, „Clean Sky” još uvijek smatra „velikom industrijom i visokom tehnologijom”, pa stoga preporučuje da se uspješne priče koje uključuju mala i srednja poduzeća objavljuju na web-mjestu i u posebnim publikacijama. || ZP Kvaliteta aktivnosti || Stručna skupina prepoznaje dodanu vrijednost tehničkih inspekcija i sastanaka radi tehničke prezentacije, koji pružaju bolji uvid i omogućuju dublju analizu u korist objektivne procjene. Stručna skupina smatra da je to ključni instrument za procjenu kvalitete tehničkih dostignuća i preporučuje da terenski posjeti budu sastavni dio procesa revizije. || ZP Kvaliteta poziva na podnošenje prijedloga || U slučaju velikog broja prijedloga za određeni integrirani tehnološki demonstrator, stručna skupina predlaže fleksibilnu podjelu odgovornosti, kako bi se optimiziralo povezano radno opterećenje unutar ZP-a. || upravni odbor, ZP, buduća javno-privatna partnerstva Predlaže se da teme uključuju mogućnost predstavljanja inovativnijeg pristupa koji vodi do istih rezultata kao i pristup opisan u temi. || ZP, buduća javno-privatna partnerstva Preporučuje se da tehnička ispitivanja integriranih tehnoloških demonstratora uključuju sustavan pregled poziva na podnošenje prijedloga kako bi se mogla pratiti kvaliteta i doprinijeti visokoj kvaliteti poziva. To bi uspostavilo jasnu vezu između tema poziva na podnošenje prijedloga i ciljeva integriranih tehnoloških demonstratora, čime bi se poboljšala usredotočenost tehničkih djelatnosti. || ZP, EK, buduća javno-privatna partnerstva Stručna skupina primjećuje da je, u nekim slučajevima, neodgovarajući odabir podizvođača doveo do loših rezultata dotičnog projekta. Stručna skupina stoga preporučuje da ZP istraži moguće načine poboljšanja postupka odabira podizvođača. || ZP, buduća javno-privatna partnerstva Pametni zrakoplov fiksnih krila (SFWA) || Stručna skupina preporučuje da se razmotre probni letovi na samom početku integriranog tehnološkog demonstratora. Treba prepoznati da je to nužan korak, koji se zanemaruje pri pokretanju projekta, ali je jako potreban kako bi se osigurao uspjeh projekta. || ZP Za velike integrirane tehnološke demonstratore, preporučuje se da se od samog početka projekta sustavno koristi industrijska metodologija vođenja projekta. || ZP Preporučuje se da se osiguraju čvrste obveze sudionika, da se pronađu načini za sprečavanje nedostatka zanimanja i usredotočenosti poduzeća koja sudjeluju u projektu i da se osigura odgovarajuća raspodjela resursa svih sudionika. || ZP Stručna skupina preporučuje da se ZP usredotoči na minimiziranje rizika od nedovoljnog osiguranja financijskih sredstava i da se upravnom odboru povjeri odgovornost za motiviranje partnera koji bi mogli zanemarivati obveze. || ZP Naknadnim istraživanjem, koje bi tehnologijama omogućilo da dosegnu razinu TRL 6, trebalo bi postići sljedeće korake: izvedbenu pripravnost, tehničku pripravnost, operativnu pripravnost (glavnu održivost, stabilnost itd.), proizvodnu pripravnost. Stručna skupina smatra da je ta preporuka primjenjiva na sve velike integrirane tehnološke demonstratore. || ZP, buduća javno-privatna partnerstva Ekološka rotor-letjelica (GRC) || Stručna skupina potiče partnere i voditelje projekata da omoguće veću jasnoću i dosljednost brojčanih podataka kao i pretpostavki za procjenu ciljeva zaštite okoliša u odnosu na ciljeve ACARE-a. || ZP Sustavi ekološkog djelovanja (SGO) || Stručna skupina preporučuje pažljivo praćenje i provedbu mehanizma ranog upozorenja za kritične aktivnosti, koje su čimbenici uspjeha sustava ekološkog djelovanja. || ZP Prednosti sustava ekološkog djelovanja izražene su po fazi leta. Zbog toga je teško uspoređivati najperspektivnije tehnologije u različitim integriranim tehnološkim demonstratorima. Stoga se stručna skupina slaže s tehničkim pregledima usklađenosti parametara ekoloških prednosti SGO-a s drugim integriranim tehnološkim demonstratorima. || ZP, buduća javno-privatna partnerstva Demonstracijske aktivnosti za određenu opremu predviđene su u jedinstvenoj platformi za ispitivanje. Treba izraditi i sigurnosne planove u slučaju kašnjenja u platformi za ispitivanje. || ZP, buduća javno-privatna partnerstva Održivi i ekološki motori (SAGE) || Preporučuje se da se istraže mogućnosti ispitivanja mjenjača (s AVIO-om) kako bi se smanjio povezani rizik. || ZP Uvjete za pristup trećih strana budućoj opremi za ispitivanje mjenjača treba pojasniti. || ZP Planiranje i tehnološka obilježja demonstratora SAGE 4 potrebno je razjasniti i potvrditi. || ZP Svaki prijedlog probnog leta letjelica s izravnim izgaranjem u vremenskom okviru ZP-a „Clean Sky” treba pojasniti u smislu rasporeda i financiranja. || ZP Ekološki dizajn (ED) || Preporučuje se provjeriti uzimaju li se pri ekološkom dizajnu za osnovnu konstrukciju zrakoplova (EDA) u obzir iskustva iz drugih područja, kao što su automobilska industrija i novi eko-sustav razgradnje. || ZP Uzimajući u obzir sadržaj ekološkog dizajna za sustave (EDS), preporučuje se osigurati dosljednost i provjeriti propuste ili preklapanja s integriranim tehnološkim demonstratorima SGO-a i GRA-e/GRC-a koji su povezani s električnom energijom. Postoje sinergije i potencijalne prilike međusobne koristi. || ZP Evaluator tehnologije (TE) || Stručna skupina nije utvrdila jasno mjerljive ciljeve za procjenu životnog ciklusa (LCA). Preporučuje se da se u okviru postojećih i budućih istraživanja ZP-a „Clean Sky” razradi metode i parametre za procjenu koristi od procjene životnog ciklusa. || ZP Analiza, podrobnost i pretpostavke koje su uključene u modele zrakoplova imaju potencijalni utjecaj na provjeru njihove reprezentativnosti i točnosti. Stručna skupina preporučuje da modeli zrakoplova budu što je moguće transparentniji u odnosu na poznate norme. || ZP, buduća javno-privatna partnerstva Trajanje informacijskog sustava evaluatora tehnologije mora biti usklađeno s trajanjem procjena evaluatora tehnologije. To je potrebno radi bilježenja najnovijih rezultata procjene i njihova učinka. || ZP, buduća javno-privatna partnerstva Tehnologije niske razine TRL uključene su u modele zrakoplova. Međutim, svrha je evaluatora tehnologije procijeniti učinak razvijenih tehnologija i onih tehnologija koje najviše obećavaju te je potrebno uspostaviti bolju usredotočenost ciljeva evaluatora tehnologije. || ZP, buduća javno-privatna partnerstva Općenito || „Clean Sky” ima brojne demonstracije na tlu i u zraku na kraju programa. Treba obratiti znatnu pozornost na najkritičnije čimbenike i čimbenike uspjeha programa. Preporučuje se pažljivo nadziranje i određivanje prioriteta raspoloživih resursa za demonstracije u odnosu na preostali rad i u odnosu na korisnost tehnologije za okoliš. || ZP, buduća javno-privatna partnerstva Glavni cilj ZP-a „Clean Sky” je ubrzati uvođenje i razvoj tehnologija prihvatljivih za okoliš u vozilima sljedeće generacije. Iako je važno preispitati opću dokumentaciju o upravljanju te napredak tehničkih djelatnosti, posebno je važno provjeriti stvarna zbivanja na lokacijama partnera. Stručna skupina preporučuje da buduće procjene uključuju tehničke terenske posjete. Reprezentativan odabir tehničkih terenskih posjeta pruža nove načine razumijevanja razvoja i usklađivanja tehničkih dokaza s iskustvom stečenim u različitim integriranim tehnološkim demonstratorima. || Razvoj upravljanja u razdoblju 2010. – 2013. || Stručna skupina preporučuje racionaliziranu usmjerenost poziva na podnošenje prijedloga prema ciljevima integriranih tehnoloških demonstratora i podupire redovito opće preispitivanje programa poziva na podnošenje prijedloga unutar ZP-a „Clean Sky”, pri čemu su u ovoj fazi demonstracijske aktivnosti prioritet. || ZP, EK, buduća javno-privatna partnerstva Stručna skupina zabrinuta je zbog pomicanja mnogih demonstracijskih aktivnosti prema kraju programa ZP-a „Clean Sky” i preporučuje da se osigura odgovarajuća raspodjela sredstava u okviru integriranih tehnoloških demonstratora. || ZP Znanstvena i tehnička usporedba || Stručna skupina preporučuje da se ciljevi i planovi konačno odrede što je prije moguće i da se pomno prati tehnički status projekata SFWA-e kako bi se osiguralo da ne dođe do daljnjih odgoda. U integriranom tehnološkom demonstratoru vjerojatno su prevladani najvažniji rizici, no neki još uvijek postoje. || ZP, buduća javno-privatna partnerstva S ciljem smanjenja opasnosti da se ne ostvare planirani demonstracijski programi u vremenskom okviru ZP-a „Clean Sky 1”, voditelji projekata moraju ulagati daljnje napore da bi svojim višim rukovoditeljima naglasili tehničku, komercijalnu i političku važnost ZP-a „Clean Sky” te osigurali da je primjerena razina sredstava dostupna i dodijeljena projektima. || ZP, buduća javno-privatna partnerstva Voditelj projekta ZP-a „Clean Sky” treba redovito nadzirati nove rezultate i potencijalne primjene tema poziva na podnošenje prijedloga, s ciljem prepoznavanja većih mogućnosti u cijelom ZP-u „Clean Sky”. || ZP Treba dodatno razmotriti procjenu koristi programa „Clean Sky” s obzirom na doprinose drugih relevantnih programâ, te kako se te koristi mogu dijeliti s dionicima izvan stručne znanstvene/tehničke zajednice. || ZP, EK, buduća javno-privatna partnerstva Stručna skupina mišljenja je da će u trenutku kad se u okviru SFWA/AI odluči o pokretanju/nepokretanju demonstracijskog zrakoplova CROR možda biti potrebno ponovno razmotriti i pojasniti buduće aktivnosti za SAGE 1 u vremenskom okviru programa „Clean Sky”. || ZP Gorive ćelije i vodik (FCH) Preporuka || Odgovornost Upravljanje, oblikovanje i vođenje programa || Uprava programa mora osigurati: da se brže donose odluke, da se više sredstava dodjeljuje za upravljanje programom i znanjem i da obveze privatnog sektora i dalje budu usporedive s nastojanjima EU-a. Izvršni direktor trebao bi imati više izvršnih ovlasti; administrativne funkcije trebalo bi dijeliti s drugim ZP-ima i/ili ih vratiti službama Komisije. Komisija bi trebala usuglasiti mehanizam kojim bi se pokazalo da industrija postavlja fleksibilne ciljeve za troškove vlastitih istraživanja i brze uporabe. Ugovorne ciljeve postupnog smanjivanja vremena za dodjelu bespovratnih sredstava trebalo bi uvesti u okviru programa Obzor 2020. || EK, upravni odbor Strategija istraživanja za nastavak ZP-a za gorive ćelije i vodik u okviru programa Obzor 2020. trebala bi se više usredotočiti na tri glavna načela: usklađivanje s politikama EU-a, područja u kojima Europa jest ili može biti vodeća i prilagodbu na promjenjive potrebe sektora. || upravni odbor, savjetodavna tijela Skladištenje i troškovno učinkovita krajnja uporaba električne energije, zajedno s proizvodnjom vodika iz obnovljivih izvora, trebaju biti prioriteti energetskog stupa; bit će potrebno uključiti dodatne sudionike (npr. mrežne operatore). Sinergije i interakciju s drugim programima duž cijelog vrijednosnog lanca treba u potpunosti iskoristiti (npr. „napredni materijali” i „napredna proizvodnja i prerada”), zelena vozila, europske industrijske inicijative (EII) u okviru plana SET – Europskog strateškog plana za energetske tehnologije (npr. pametne mreže). Trebalo bi odvojiti šest do deset posto proračuna ZP-a za gorive ćelije i vodik za napredno istraživanje. || upravni odbor, programski ured Sposobnost prilagodbe promjenama treba ojačati. Rezultate programa treba učinkovitije unositi u godišnji i višegodišnji provedbeni plan. Uz nastojanja da se očuva povjerenje dionika u dugoročnu viziju, treba težiti i jačoj integraciji interesa industrije s onima drugih dionika, s pomoću zajedničkih radionica s istraživačkom zajednicom, savjetodavnim tijelima i reprezentativnim regionalnim organizacijama. || programski ured, industrijska grupacija Određenim područjima istraživanja treba posvetiti više pažnje: ZP za gorive ćelije i vodik trebalo bi razviti strategiju za propise, kodekse i norme, uključujući međunarodnu dimenziju poduzeća uključenih u ZP za gorive ćelije i vodik, oko koje će se svi složiti (industrijska grupacija, istraživačka grupacija, Skupina predstavnika država, Komisija) i koja će se oslanjati na resurse Zajedničkog istraživačkog centra (JRC). || programski ured, upravni odbor Sudjelovanje malih i srednjih poduzeća trebalo bi dodatno ojačati sustavom financijskih jamstava, kao što su ona u okvirnom programu, te povezivanjem istraživačkih projekata i financiranja fondovima rizičnog kapitala iz Instrumenta za financiranje na temelju podjele rizika (RSFF), kako bi se stvorile nove i inovativne europske tvrtke i poduzeća. || EK Praćenje tehnologije i potpora politike || Zajedničko bi poduzeće trebalo provesti opsežan postupak praćenja tehnologije prilagođen razinama projekata i programâ i političkim razinama. Rezultate bi trebalo koristiti za prilagodbu istraživačkih programâ te osigurati njihovu dostupnost za plan SET i za potporu politici. || programski ured Od iznimne je važnosti da se rezultati znatno više objavljuju i šire. Budući prijedlozi trebali bi obvezno sadržavati popis KPU-ova koji se mogu objaviti, a pri procjeni bi trebalo kažnjavati niske razine objavljivanja. Za postojeće projekte trebalo bi poticati naknadno objavljivanje nekih rezultata. ZP za gorive ćelije i vodik trebalo bi uvesti „sterilne prostorije” u tu svrhu. || programski ured Glavne uprave Komisije koje oblikuju politike moraju osigurati veći stupanj jasnoće i preglednosti javne politike za aktivnosti povezane s gorivim ćelijama i vodikom (npr. vozila bez emisija, pohranjivanje energije). Postupci za uključivanje znanstvenih dokaza u prometnu i energetsku politiku trebali bi biti transparentni i učinkoviti te dosljedni u svim sektorima. || EK, programski ured Uključivanje država članica i regija || Sudjelovanje država članica u programu mora se ojačati. Trebalo bi modernizirati mandat Skupine predstavnika država kako bi obuhvatio strateške funkcije, uključujući proaktivnu ulogu u izboru i oblikovanju velikih projekata za demonstraciju i uvođenje te sudjelovanje u praćenju tehnologije. Treba poboljšati razmjenu informacija između Skupine predstavnika država i programskog ureda. Članovi bi se trebali bolje povezati s nacionalnim politikama o istraživanju i/ili industriji. Trebalo bi istražiti inovativna rješenja za sufinanciranje od strane država članica (npr. aktivnosti u okviru programa ERA-NET ili uvjetno sufinanciranje unutar poziva). || EK, upravni odbor, Skupina predstavnika država, programski ured Odnos s regionalnim i lokalnim nadležnim tijelima od ključne je važnosti za uvođenje tehnologije. Odnos s organizacijama kao što je HyER važan je za prijevoz i trebalo bi ga bolje iskoristiti. Slični odnosi moraju se izgraditi i za skladištenje i ostale aspekte infrastrukture. || programski ured Financiranje budućih projekata za uvođenje i izgradnju kapaciteta od iznimne je važnosti i zato će biti potrebni novi dogovori o financiranju. Komisija bi trebala ispitati može li infrastruktura za gorive ćelije i vodik biti prihvatljiva za financiranje u okviru novih nacionalnih strateških referentnih okvira za strukturne fondove. ZP za gorive ćelije i vodik trebalo bi biti spremno olakšati razvoj savjetovanjem o raspoloživim mogućnostima financiranja od strane institucija EU-a, uključujući Europsku investicijsku banku, te iz strukturnih fondova i s pomoću zajmova i bespovratnih sredstava za TEN-T. Treba razmotriti i pozive na pripremu projekata koji se mogu financirati. || EK, države članice, programski ured, upravni odbor Komunikacija i širenje rezultata || ZP za gorive ćelije i vodik trebalo bi nastojati biti najvjerodostojniji izvor znanja u Europi za gorive ćelije i vodik. Vidljivost ZP-a za gorive ćelije i vodik treba znatno poboljšati i web-mjesto treba razvijati kako bi odrazilo taj cilj. Pravila koja uređuju pružanje informacija o programu raznim dionicima (znanstvenom odboru, Skupini predstavnika država, službama Komisije), trebalo bi preispitati kako bi se utvrdilo može li ZP širiti više rezultata uz pravilno tumačenje tih pravila. Ako to nije moguće, tada se pravila trebaju izmijeniti na odgovarajući način za Obzor 2020. || programski ured ZP za gorive ćelije i vodik trebalo bi podupirati uključivanje, obrazovanje i izobrazbu dionika izvan neposredne zajednice koja radi na gorivim ćelijama i vodiku te uključiti Skupinu predstavnika država u ovaj proces. || programski ured, upravni odbor Inicijativa za inovativne lijekove (IMI) Preporuka || Odgovornost Komunikacijska strategija || IMI treba dovršiti i provesti jasnu komunikacijsku strategiju s jasnim i mjerljivim ciljevima, usmjerenu i na ključne dionike i na širu publiku. || upravni odbor, ZP Odnosi s dionicima i KPU-ovi || Pored postojećih KPU-ova, potrebno je razviti i mjeriti zbirne KPU-ove kako bi se kvantitativno dokazali učinci i društveno-gospodarske koristi Inicijative za inovativne lijekove. || izvršni ured, ZP IMI bi trebao uložiti dodatni trud da osigura veću uključenost šireg raspona industrijskih dionika. || izvršni ured, ZP Trebalo bi uključiti industrijske dionike iz drugih sektora povezanih sa zdravstvom u IMI 2. || upravni odbor, Skupina predstavnika država, ZP Organizacija i učinkovitost || Izvršni ured IMI-ja trebao bi pronaći dodatne načine da smanji birokraciju i osigura optimalnu organizacijsku strukturu za zadaće koje mu predstoje. || izvršni ured, ZP IMI bi trebao nastojati maksimalno iskoristiti potencijal svojih savjetodavnih tijela za dobivanje potpore za preostale pozive i druge aktivnosti na svim razinama. || izvršni ured, ZP IMI treba planirati i oblikovati nove i fleksibilnije mehanizme financiranja kako bi se, po potrebi, osigurala održivost sadašnjih i budućih projekata. || izvršni ured, ZP Komisija bi trebala osigurati da IMI 2 bude transparentan i fleksibilniji u upravljanju. || upravni odbor, EK, ZP Dostupnost podataka || Osnovne podatke trebalo bi dobiti usporedno s pokretanjem IMI-ja 2, kako bi se omogućilo bolje vrednovanje i procjena uspješnosti IMI-ja 2. || ZP PRILOG II.: „SWOT” analize „CLEAN SKY” PREDNOSTI: · temeljno načelo javno-privatnih partnerstava u aeronautičkom istraživanju uspješno je dokazano. ZP „Clean Sky” središnji je element europske aeronautike i priznaje se kao vodeće javno-privatno partnerstvo u području aeronautike u svijetu, · model specifične suradnje za rješavanje izazova u aeronautici koji nisu povezani s tržišnim natjecanjem, · temelji se na rezultatima okvirnih programâ FP6 i FP7, katalizator je za investicije privatnog sektora u istraživanje i razvoj u europskoj aeronautici, · vrijedan doprinos ciljevima programa ACARE. Evaluator tehnologije predstavlja inovativan pristup za ocjenjivanje koristi za okoliš na sustavan način. Procjenjivanje razine tehnološke spremnosti (TRL) moglo bi se provoditi i u drugim područjima programa Obzor 2020., · ZP „Clean Sky” valjan je instrument za ostvarivanje dogovora o strateškom istraživačkom programu i (potencijalno) učinkovitoj uporabi proračuna za istraživanje, · visoka kvaliteta znanstvenih rezultata i široka mreža industrije, malih i srednjih poduzeća te sveučilišta, · visoka razina sudjelovanja i uključenosti malih i srednjih poduzeća. Izvanredna mobilizacija i udruživanje sredstava i stručnog znanja za rješavanje najsloženijih problema u aeronautici duž cijelog ciklusa istraživanja i razvoja, · mobilizirana sredstva potkrijepljena su sinergijama širokog spektra dionika, · učinkovita struktura upravljanja i proaktivno sudjelovanje savjetodavnih tijela (Skupina nacionalnih predstavnika država i Znanstveni i tehnološki savjetodavni odbor), · visoka kvaliteta postupaka i metodologije, · postizanje vidljivosti širenjem rezultata u znanstvenim radovima i na konferencijama, na demonstracijama leta i izložbama letjelica. || SLABOSTI: · KPU-ovi i evaluator tehnologije nisu dovoljno razvijeni da bi pokazali širi ekološki i društveno-gospodarski učinak, · neodgovarajuća ravnoteža između znanstvenih i administrativnih zadaća izvršnog ureda ZP-a „Clean Sky”: – teret administrativnih pravila, propisa i kontrole te – nedovoljni tehnički resursi (na razini ZP-a) za rješavanje transverzalnih pitanja · niska fleksibilnost, posebno za proračunska pitanja; ne postoji proračun za nepredvidive okolnosti, · u nekim integriranim tehnološkim demonstratorima nisu zadovoljeni kvaliteta niti učinkovitost, · integrirani tehnološki demonstratori ne koriste aktivno povratne informacije evaluatora tehnologije, · poduzeća u nekim integriranim tehnološkim demonstratorima ne dodjeljuju dovoljno sredstava, · nema jasnih prioriteta pri dodjeli resursa za projekte u nekim integriranim tehnološkim demonstratorima, · još uvijek nema dovoljno komunikacije među integriranim tehnološkim demonstratorima, · ograničena koordinacija s nacionalnim/međunarodnim inicijativama, koja bi mogla dovesti do neučinkovitog korištenja resursa. PRILIKE: · potencijal ZP-a „Clean Sky” kao platforme za izgradnju zajedničke europske vizije istraživanja u području aeronautike usmjerenog na zaštitu okoliša, · razvoj novih modela financiranja, · priopćavanje šireg društveno-gospodarskog i ekološkog učinka izvan zajednice aeronautičkih dionika, · istraživanje sinergija i potencijalnih međusobnih koristi u drugim industrijskim sektorima, · izgradnja povoljnog okruženja za projekte 2. razine, u okviru sljedećeg istraživačkog programa EU-a. || PRIJETNJE: · negativna predodžba među glavnim skupinama dionika, · nema prioriteta pri dodjeli ključnih resursa od strane ključnih dionika (suradnika), što vodi do brojnih poteškoća: smanjenja utvrđenog opsega, pomicanja rasporeda..., · nedostaju ključne promjene u potrebama tržišta aeronautike, · promjene u strukturi europske industrije, tj. nova vlasništva ili zajednički pothvati. GORIVE ĆELIJE I VODIK PREDNOSTI: · temeljno načelo javno-privatnih partnerstava u istraživanju gorivih ćelija i vodika uspješno je dokazano, · ZP za gorive ćelije i vodik utvrđeno je kao središnji element europskog rada na gorivim ćelijama i vodiku, · ZP za gorive ćelije i vodik pokazalo se valjanim instrumentom za ostvarivanje dogovora o strateškom istraživačkom programu i potencijalno učinkovitoj uporabi proračuna za istraživanje, · izgrađene su snažne zajednice unutar industrijske grupacije i istraživačke grupacije, · osiguravanje trajnog razvoja predvođenog industrijom prema dugoročnim ciljevima kroz različite gospodarske cikluse, · dojmljiva mobilizacija i udruživanje sredstava i stručnog znanja, · dostignuta je kritična masa za područje primjene u automobilskoj industriji, · stabilan proračun za dugoročni razvoj, koji privlači privatni sektor, · snažno sudjelovanje dionika, posebno uključivanje industrije i suradnja istraživačke grupacije, · upravljanje je uspostavljeno i funkcionira, · projektni koordinatori pozitivno doživljavaju vođenje projekata. || SLABOSTI: · teret administrativnih pravila, propisa i kontrole, · neoptimalno korištenje resursa i neprimjerena ravnoteža znanstvenog i administrativnog osoblja, · stope financiranja projekata niže su od stopa okvirnog programa i nepredvidive, · nema jamstvenog fonda za pokrivanje malih i srednjih poduzeća u slabom financijskom položaju, · nema usklađenog pristupa za stacionarne uporabe i rana tržišta, · nedostaje koordinacija s nacionalnim programima; nejednaka razina uključenosti i obveza država članica prema ZP-u za gorive ćelije i vodik, · nedostaje fleksibilnosti da bi se prilagodilo zastarjele ciljeve, · slaba razmjena između ZP za gorive ćelije i vodik i osnovnog istraživačkog programa u okvirnom programu, · nedovoljna usmjerenost strategija i nastojanja u vezi s komunikacijom i širenjem rezultata te slaba vidljivost, · nedovoljno praćenje i upravljanje znanjem na razini projekata, programâ i politike, · rad na međusektorskim aktivnostima nije dovoljno napredovao. PRILIKE: · doprinos društvenim izazovima EU-a utvrđenima u energetskoj i prometnoj politici te politici o klimatskim promjenama, · stvaranje vodstva Europe u novom području velikih potencijala, · postizanje stvarne usklađenosti regionalnih, nacionalnih i europskih inicijativa, · povećavanje vidljivosti, što bi pokrenulo nove suradnje i političku potporu, · promicanje najbolje prakse i jačanje svijesti o tehnologiji u javnosti i među kreatorima politika diljem Europe, · izgradnja zajedničke vizije i komunikacija sa sudionicima i korisnicima, · poticanje usklađenog uvođenja i izgradnje kapaciteta tehnologije za gorive ćelije i vodik velikih razmjera, · ograničenja električnog vozila na akumulatorski pogon (BEV – Battery Electric Vehicle) mogla bi potaknuti zanimanje industrije i politike za električno vozilo na pogon gorivih ćelija (FCEV), · integriranje velikih količina obnovljive električne energije korištenjem vodika kao sredstva za skladištenje energije, · interakcija s drugim industrijama može potaknuti nove prilike za poduzeća uključujući mala i srednja poduzeća, · sinergije i interakcija s drugim programima duž cijelog vrijednosnog lanca. || PRIJETNJE: · niske cijene energije i neodgovarajuće političke mjere, · pomicanje naglaska na političke ciljeve EU-a na području klime, energije i konkurentnosti, · neuspjeh u privlačenju potrebnih ulaganja za industriju usmjerenu na nabavu i infrastrukturu, · neriješene tehničke prepreke, posebno što se tiče rezultata i troškova, · nedostatak konkurentnosti ili zaostajanje EU-a za Azijom i Sjevernom Amerikom u bliskoj budućnosti, · nedostatak otvorenosti izvoznih tržišta (npr. Azije), · nisu uspostavljeni odgovarajući poticaji za uvođenje na tržište, · nedostatak političke/javnopolitičke podrške za gorive ćelije i vodik, · nisko javno prihvaćanje od strane krajnjih korisnika zbog nesposobnosti da se pojasne koristi za društvo i/ili nesreće, · dugotrajan gospodarski/financijski pad mogu uzrokovati gubitak interesa javnosti i/ili privatnog sektora, · prodor konkurentnih tehnologija, · neusklađena i izolirana izlaganja na razini EU-a, država članica i regija, bez razmatranja razvoja proizvoda, utrživosti i izgradnje kapaciteta komercijalnog proizvoda. INICIJATIVA ZA MODERNE LIJEKOVE PREDNOSTI: · Inicijativa je priznata kao vodeće javno-privatno partnerstvo u zdravstvu, posebno u SAD-u, · jedinstven obrazac suradnje za rješavanje neispunjenih medicinskih potreba koje se ne odnose na tržišno natjecanje (rješavanje tržišnog neuspjeha), · katalizator za investicije privatnog sektora u istraživanje i razvoj europske biofarmacije, · visoka kvaliteta znanstvenih rezultata i dinamične mreže sveučilišta, malih i srednjih poduzeća te industrije, · povećana razina povjerenja među mnogim relevantnim skupinama dionika, uključujući regulatore, · dostignuta je kritična masa stručnog znanja za rješavanje najsloženijih problema u zdravstvu duž cijelog ciklusa istraživanja i razvoja, · mobilizirana sredstva potkrijepljena su sinergijama širokog spektra dionika, · inicijativa koju predvodi industrija, s jakom potporom glavnih direktora poduzeća EFPIA-e i s naglaskom na konkretne rezultate. || SLABOSTI: · nedostatak jasne, ciljane komunikacijske strategije; smanjena vidljivost, · KPU-ovi nisu dovoljno zreli da bi dokazali širi društveno-gospodarski učinak, · nema dovoljno poticaja za sudjelovanje malih i srednjih poduzeća i poduzeća koja nisu članovi EFPIA-e, · postupci i propisi još uvijek su previše birokratski, · savjetodavna tijela ne funkcioniraju u svom punom potencijalu, · nedovoljna zainteresiranost država članica, što vodi do nedovoljne usklađenosti s politikama i strategijama država članica, · neodgovarajuća ravnoteža između znanstvenih i administrativnih zadaća u izvršnom uredu IMI-ja, što znači da su potrebne nove vještine, · nisu uključena sva poduzeća EFPIA-e, · nedostatak planiranja za održivost projekta. PRILIKE: · veći naglasak na odgovaranje na zdravstvene izazove stanovništva koje stari, s visokim društveno-gospodarskim učinkom, · nadogradnja na iskustvo IMI-ja i učenje od njega kao dokazanog modela za kataliziranje sudjelovanja dionika, npr. pacijenata, regulatora, · maksimalno povećanje potencijala inicijative kao platforme za izgradnju zajedničke vizije, npr. za zdravstvenu politiku, · povećanje opsega i privlačenje ulaganja izvan EU-a u istraživanje i razvoj biomedicine, · jačanje drugih potencijalnih mogućnosti financiranja, npr. rizičnim kapitalom i/ili zajmovima EIB-a, · daljnja poboljšanja istraživanja i razvoja u biofarmaciji otklanjanjem uskih grla ili poboljšanjem postupaka, npr. za klinička ispitivanja, · istraživanje potencijala za uključivanje drugih sektora i dionika, npr. platitelja, mreža za procjenu zdravstvene tehnologije (HTA), · razvoj novih modela financiranja za istraživanje rezultata i povećanje održivosti. || PRIJETNJE: · smanjenje političke podrške IMI-ju, · narušena ravnoteža između granica pred-konkurencije i konkurencije, · nedostatak usklađenosti s nacionalnim inicijativama vodi do neučinkovite uporabe resursa, · tržišno natjecanje s drugim javno-privatnim partnerstvima u svijetu vodi do smanjenja interesa poduzeća, · sve veći regulatorni teret i postroženje cijena i programâ za povrat troškova, · gubitak ključnog osoblja IMI-ja, · gospodarska stagnacija, što vodi do pomanjkanja financijskih sredstava, · negativna predodžba među glavnim skupinama dionika (pacijenti, platitelji, regulatori), · nova gospodarstva u usponu (tj. Kina, Brazil) preuzimaju prednost u tržišnom natjecanju, · slabljenje ugleda i umanjena potpora u EU-u zbog nedovoljnih rezultata, · smanjenje političke podrške IMI-ju. PRILOG III.: Sastav stručnih ocjenjivačkih skupina Članovi stručnih ocjenjivačkih skupina || Zajedničko poduzeće za zajedničke tehnološke inicijative QUENTIN, Francois (predsjednik) (FR), presjednik upravnog odbora HUAWEI u Francuskoj i član savjetodavnog vijeća grupacije HUAWEI, član savjetodavne skupine za ured premijera; || CS BROUCKAERT, Jean Francois (izvjestitelj) (BE), profesor suradnik na Odjelu za turbo-strojeve i propulziju Instituta von Karman za dinamiku fluida (VKI), Belgija; || CS Ivonne HERRERA (NO), viša znanstvenica na Odjelu za sigurnost programskog inženjeringa pri SINTEF ICT-ju, s više od 20 godina iskustva u industriji, u području projektiranja i održavanja u avijaciji, upravljanja zračnim prometom i analize sigurnosti za avijacijsku industriju te industriju nafte i plina; članica stručne skupine za prvu privremenu procjenu 2010.; || CS Enzo BERTOLINI (IT), direktor Fondacije „Clément Fillietroz”, vodi astronomski obzervatorij i planetarij u Aosta Valleyju (istraživanja u astrofizici i znanstvenoj komunikaciji za studente i opću javnost); član stručne skupine za prvu privremenu procjenu 2010.; || CS Anneli Ojapalo (predsjednica) (FI), glavna direktorica poduzeća Ojapalo Consulting Oy i koordinatorica finskog programa za gorive ćelije (Finnish Fuel Cell Programme) 2007. – 2013.; || FCH Nigel Lucas (izvjestitelj) (UK), neovisni savjetnik s više od 30 godina iskustva u energetskom sektoru; bivši izvršni direktor Uprave za ekološke resurse (Environmental Resources Management), i profesor na Kraljevskom fakultetskom centru za ekološku tehnologiju (Imperial College Centre for Environmental Technology); || FCH Helge Holm-Larsen (DK), trenutno glavna direktorica SME TEGnology, bivša direktorica Topsoe Fuel Cell A/S; || FCH Dirk De Keukeleere (BE), neovisni savjetnik za područje prometne i energetske tehnologije, ranije istraživač/upravitelj Flamanskog instituta za tehnološko istraživanje (Flemish Institute for Technological Research) u području gorivih ćelija, automobilske industrije i energije. || FCH Jackie Hunter (predsjednica) (UK) glavna direktorica OI Pharma Partners Ltd. Njezino poduzeće pomoglo je drugim poduzećima i organizacijama da razviju otvorene strategije inovacije i potpomognu u provedbi tih strategija, osobito u istraživanju i razvoju bioloških znanosti. Ranije je Jackie bila viša potpredsjednica tvrtke GlaxoSmithKline i predsjednica Grupe direktora za istraživanje (Research Directors Group) u EFPIA-i. U tvrtci GSK njezina poslovna jedinica dostavila je 17 kliničkih dokaza o konceptu. Bila je članica međunarodnih odbora i javnopolitičkih skupina za istraživanje i razvoj u farmaciji. Kao neizvršna direktorica javnog poduzeća i povjerenica/upraviteljica za akademske i druge organizacije stekla je široku perspektivu u mnogim skupinama dionika. || IMI Marcin Szumowski (izvjestitelj) (PL), predsjednik i glavni direktor OncoArendi Therapeutics, osnivač BTM Mazovia. Nakon uspješne karijere istraživača u Sjedinjenim Državama, Marcin Szumowski uključio se u prijenos tehnologije i novoosnovana poduzeća od 2000. te je bio suosnivač i upravitelj tri novoosnovana poduzeća, uključujući Medicalgorithmics S.A., čije dionice sada kotiraju na burzi, kojemu je bio predsjednik i glavni direktor od 2005. do 2010. Od 2001. voditelj je ureda za međunarodne odnose i upravljanje projektima Instituta za pokusnu biologiju Nencki (Nencki Institute of Experimental Biology). Bio je član neovisne stručne skupine koja je pomagala Europskoj komisiji u procjeni učinaka IMI-ja 2. || IMI Tom Andersen (DK) je načelnik Regionalnog ureda Europske investicijske banke za Bliski istok u Kairu i neovisni stručnjak. Do prije godinu dana bio je zamjenik gospodarskog savjetnika u Europskoj investicijskoj banci specijaliziran za procjenjivanje gospodarske održivosti projekata za istraživanje i razvoj i aktivnosti financiranja projekata u farmaceutskom i kemijskom sektoru. Ranije je radio na stjecanju i prodaji u jednom industrijskom konglomeratu i za Novo Nordisk, farmaceutsku tvrtku sa sjedištem u EU-u, gdje je procjenjivao i izvješćivao o razvoju u ogranku tvrtke za otkrivanje lijekova i korporativni razvoj. Bio je član neovisne stručne skupine za prvu procjenu ZP-a IMI. || IMI Bart Wijnberg (NL) – prije mirovine, Bart Wijnberg radio je za nizozemsko Ministarstvo zdravlja, socijalne skrbi i sporta, gdje je bio odgovoran za naručivanje iznimno važnog izvještaja Svjetske zdravstvene organizacije (WHO) o prioritetnim lijekovima za Europu i svijet s obzirom na FP7, i za pokretanje nizozemskog javno-privatnog partnerstva Top Institute Pharma (TI Pharma). Bio je član „kontaktne skupine država članica, država kandidatkinja i pridruženih zemalja za IMI” i neovisne stručne skupine za prvu procjenu IMI-ja. || IMI Maria Rosaria Di Nucci (IT) viši je istraživač pri Istraživačkom centru za ekološku politiku sveučilišta Freie Universität Berlin te neovisna savjetnica. Radi na politici zaštite okoliša i energetskoj politici te procjeni politika više od 25 godina i sudjelovala je u različitim inicijativama EU-a. Bavi se i procjenama učinka. Dr. Di Nucci stručni je evaluator za europske organizacije koje financiraju istraživanje i tehnološki razvoj i za Europsku komisiju. Sudjeluje i u ocjenjivanju ZP-a „Clean Sky” i ZP-a za gorive ćelije i vodik kao zajednički stručnjak. || CS FCH IMI